钦定古今图书集成/明伦汇编/氏族典/第208卷 > 曹虎
## 钦定古今图书集成/明伦汇编/氏族典/第208卷 > 曹虎

按《南齐书曹虎传》，“虎字士威，下邳下邳人也。本名虎
头。宋明帝末为直厢。桂阳贼起，随太祖出新亭垒，出
战，先斩一级，持还。由是识太祖。太祖为领军，补防殿
队主，直西斋。太祖镇东府，累至屯骑校尉，带南城令。
豫平石头，封罗江县男，除前军将军。上受禅，为直阁
将军，领细仗主。寻除宁朔将军，东莞太守。建元元年”，
改封监利县。二年，除游击将军。世祖即位，除员外常
侍，迁南中郎司马，加宁朔将军、南新蔡太守。永明元
年，徙为安成王征卤司马。明年，江州蛮动，敕虎领兵
戍寻阳，板辅国将军、伐蛮军主，又领寻阳相，寻除游
击将军。世祖以虎头名鄙，敕改之。十一年，迁冠军将
军。明年，迁太子左率，转西阳王冠军司马、广陵太守、
随郡王子隆代巴东王子响为荆州，以虎为辅国将
军、镇西司马、南平内史。十二年，收雍州刺史王奂，敕
领步骑数百，步道取襄阳。仍除持节、督梁南北秦沙
四州诸军事、西戎校尉、梁南秦二州刺史，寻进号征
卤将军。郁林即位，进号前将军。隆昌元年，迁督雍州
郢州之竟陵司州之随郡军事、冠军将军、雍州刺史。
建武元年，进号右将军。二年，进督为监，进号平北将
军，爵为侯。永泰元年，迁给事中、右卫将军。东昏即位，
迁前将军、镇军司马。永元元年，始安王遥光反，虎领
军屯青溪中桥，事宁，转散骑常侍，右卫将军。帝疑虎
旧将，兼利其财，新除，未及拜，见杀，时年六十馀。和帝
中兴元年，追赠安北将军、徐州刺史。